English in a Minute ບົດ​ທີ 23: Get on My Nerves ແປ​ວ່າ “ມັນ​ກວນ​ປະສາດ​ຂ້ອຍ"
ບົດຮຽນພາສາອັງກິດ: ທ່ານ​ເຄີຍ​ໄດ້​ຍິນ​ປະ​ໂຫຍ​ກນີ້​ບໍ່ “Get on my nerves”? ຊຶ່ງ​ແປ​ວ່າ “ມັນ​ກວນ​ປະສາດ​ຂ​ອ້ຍ"
ຂໍຕ້ອນຮັບເຂົ້າສູ່ລາຍການ ຮຽນພາສາອັງກິດໃນນຶ່ງນາທີ ທ່ານເຄີຍໄດ້ຍິນປະໂຫຍກນີ້ບໍ່ “get on my nerves”? ມັນແປວ່າແນວໃດຫລະ ໃນພາສາອັງກິດແບບອາເມຣິກັນ? ໄປຟັງນຳກັນເບິ່ງເນາະ ຂ້ອຍລຳຄານໆ ເວລາສຽງໂທລະສັບມືຖືຂອງໃຜຜູ້ນຶ່ງດັງຂຶ້ນ ໃນຂະນະທີ່ກຳລັງເບິ່ງຮູບເງົາຢູ່ ເອີ ຂ້ອຍກະຄືກັນ ມັນກວນປະສາດຂ້ອຍອີ່ຫລີໄດ໋ ລະບົບປະສາດຂອງມະນຸດເຮົາ ແມ່ນປະກອບດ້ວຍເສ້ນປະສາດຫລາຍໆເສ້ນຢູ່ໃນຮ່າງກາຍຂອງເຮົາ ທີ່ຊ່ວຍໃຫ້ເຮົາຮູ້ສຶກເຖິງສິ່ງຕ່າງໆ ເວລາສິ່ງໃດສິ່ງນຶ່ງໄປກະທົບຫລືແຕະຕ້ອງເສ້ນປະສາດ ເຫລົ່ານັ້ນໃນທາງທີ່ບໍ່ດີ ເຮົາກໍຈະຮູ້ສຶກແປກໆ ຫລືມຸດມັດ ເວລາໃດທີ່ຄວາມຮູ້ສຶກແບບນັ້ນເກີດຂຶ້ນ ຊຶ່ງບໍ່ກ່ຽວກັບຮ່າງກາຍ ເຮົາກໍສາມາດເວົ້າໄດ້ວ່າ “ມັນກວນປະສາດຂອງເຮົາ ” ການກະທຳ ຫລືຄຳເວົ້າຂອງໃຜຜູ້ນຶ່ງ ສາມາດກວນປະສາດຂອງທ່ານໄດ້ ຖ້າຫາກວ່າເຂົາເຈົ້າເຮັດຫລືເວົ້າແບບນັ້ນຢູ່ຊ້ຳໆຊາກໆ  ແລະທ່ານຢາກໃຫ້ເຂົາເຈົ້າເຊົາເຮັດ ແລະນັ້ນກໍຄືລາຍການຮຽນພາສາອັງກິດໃນ ນຶ່ງນາທີຂອງເຮົາ